钦定古今图书集成/明伦汇编/官常典/第357卷 > 张芹
## 钦定古今图书集成/明伦汇编/官常典/第357卷 > 张芹

按《明外史》本传：“芹字文林，峡江人。弘治十五年进士。
授福州推官。正德中，召为南京御史。宁夏既平，大学
士李东阳亦进官荫子。芹抗疏曰：‘东阳谨厚有馀，正
直不足，儒雅足重，节义无闻。逆瑾乱政，东阳为顾命
大臣，既不能遏之于始，及恶迹既彰，又不能力与之
抗，脂韦顺从，惟其指使。今叛贼底平，东阳何力？冒功
受赏，何以服人心？臣窃见大臣正直者多不容，于瑾
得势之时；奸邪者多见斥，于瑾得罪之后，而东阳始
终无患。不知何术善为身谋至此也。乞立赐罢斥，夺
其加恩，为大臣事君不忠者戒’。”疏出，东阳涕泣不能
辩。帝责芹沽名，令对状。芹请罪，停俸三月。给事中宝
明言事下狱，芹疏救之。帝尝驰马伤编修王思切谏，
坐远戍。芹曰：“彼非谏官尚尔，吾侪可坐视乎？”遂上疏
曰：“《孟子》言：‘从兽无厌谓之荒’。《老聃》曰：‘驰骋田猎，使人
心发狂’。心狂志荒，何事不忘？皆甚言，无益有害也。今
轻万乘之尊，乘危冒险，万一有不可讳，皇嗣未诞，如
宗庙社稷何？”帝不省。寻出为徽州知府。宁王宸濠反言者以芹家江西，虑贼劫其亲属，取道出徽，乃改知
杭州。已，复还徽州。嘉靖初，迁浙江海道副使，历右参
政，右布政使。坐为“海道”时倭人争贡，误伤居民，罢归。
芹事继母孝，持身俭素，枲袍粝食终其身。